Magyar történeti festészet a XIX. században

1. kép – Cím: Magyar történeti festészet a XIX. században
Felhasznált irodalom:
1. Szvoboda Dománszky Gabriella: Régi dicsőségünk. Magyar históriai
    képek a XIX. században 2001
2. XIX. századi magyar művészet
    Állandó kiállítás a Magyar Nemzeti Galériában 2004
3. Szabó Júlia: A XIX. század festészete Magyarországon 1985
    (Folyóirat, újság, TV, Révai lexikon stb.)
_________________________________________________
A történeti festészet aktuális politikai értelmezése a francia festészetben a XVIII. sz. utolsó éveiben jött létre, Napóleon első konzulsága idején és tovább élt a császárság, a restauráció, majd a forradalom korában. 1848 után azonban a történeti téma már legtöbbször csupán akadémiai feladat volt a hagyományt követő művészek számára.
A történeti témák mégsem tűntek el, sőt arra is volt példa, hogy a modernirányzatokat követő festők a jelen vagy a múlt eseményeit emelték a történelem magaslataira. Delacroix ilyen jellegű műveinek abszolút érvényét a legmodernebb kritikusok sem tagadták. (A szabadság vezeti a népet)
__________________________________________________
A XIX. századi magyar művészet c. könyv erről a korról a következőket
írja:
„A magyar festészetben a XIX. századi stílusáramlatok közül a romantikának jutott a legjelentősebb szerep. A romantika mellett a nemzeti múlt tragikus vagy dicsőségeseseményeinek megörökítése is jelen van. Ez elsősorban politikai célokat szolgált.”
A reformkorban Henszlmann Imre művészettörténész-régész a „nemzeti styl” megteremtésére szólította fel festőinket. A nemzeti stíluson a történelmi festészetet értette.
A műfaj kezdetben segített kialakítani és erősíteni a nemzeti identitástudatot, majd ébren tartotta azt a megpróbáltatások idején is.
A történelmi festészet nyelvezete különleges. Kezdetben dokumentatív jellegű, később pedig már szimbolikus tartalmú. Témaválasztása mindig a kép keletkezésének időpontjában érvényes aktuális mondanivalót közvetít.

Majd Kazinczyt idézem:
2. kép – Donát János: Kazinczy Ferenc arcképe
                 MNM 
Kazinczy 1829-ben Pesten járva, a képárusoknál és képgyűjteményekben a „csatadarabokat” látta a legnépszerűbb műfajnak. Ezért lelkesedtek a képárus boltok előtt gyülekező „uraságok és asszonyságok, a Curia jurátusai és a közkatonák… s tűzzel beszélgetik, hogy volt, mint volt.”
Ezzel az író pontosan rögzíti az egykorú értékelés szempontjait: a nézők számára a legfontosabb a festmények szavakra lefordítható mondanivalója volt.
A történelmi festészet támogatásánál meg kell említeni József nádor nevét. 

3. kép – Barabás Miklós: József nádor 1846
                 MNM 
A XIX. század elején egyetlen óriási méretű csatakép látható nálunk, ez id. Peter Krafft bécsi festő Zrínyi kirohanása c. festménye.
4. kép – id. Peter Krafft: Zrínyi kirohanása 1825 (o.v.) 455 x 645 cm
                 Szépművészeti Múzeum 
Ez a hatalmas vászon már az alakuló Nemzeti Képcsarnok egyik első műtárgya lesz.

A kép 1825-ben megrendelésre, a Nemzeti Múzeum gyűjteményének gyarapítására készült. Témáját a magyar vármegyék a bécsi művésznek a megrendeléssel együtt megadták.
A várvédő Zrínyi Miklós, néhány allegorikus portré után ezen a képen vált a XIX. századi történelmi festmények hősévé.
Az 1566-os szigeti ostrom utolsó jelenetét ábrázolja. Zrínyi Miklós várkapitány és kíséretének kirohanását az égő várból és összecsapását a török hadakkal.
A képen, - mint ezt Kazinczy is észrevette – Zrínyi nem a halálba menő hős, hanem „egy vitéz ember merészségében van felkapva, amint ölni megyen az ellenséget”. Nem fut, hanem harcra indul.
Ez a színpadias pátosz a kép legfőbb aktualitása és érdeme, és ezt az sem csökkenti, hogy Zrínyi és a Szigetvárért életüket áldozó katonák Rubens-metszetek nyomán rendezett kompozícióban, színpadias görögtűz fényét idéző háttér előtt csatáznak. *
A képet közadakozásból rendelték meg József nádor sugalmazására a MNM számára.
A kompozíció azt a birodalmi gondolatot hangsúlyozza, hogy a magyarságnak akár véráldozatok árán is kötelessége megvédeni a Habsburg házat. (A kép keletkezésének idején érvényes mondanivaló).
A festő, id. Peter Krafft Párizsban tanult, ahol David növendéke volt.  Festészete bizonyos mértékig a francia klasszicista akadémia szellemében született és párhuzamos úton haladt a francia csataképfestők módszerével.
__________________________________________________
A történeti festészet témáihoz a megfelelő nemzeti hőst a korai történeti festészetünk a Hunyadi családban lelte fel.
Nézzük:
5. kép – Schmidt József: Hunyadi János halála 1837 körül.
                 o.v. 60 x 75 cm. Budapesti magántulajdon
Az 1830-as években kevés történelmi festményt festettek Magyarországon. Igen fontos mű tehát ez a jelenet, amelynek témáját a korszakban, majd később is több festő ismételten megfestette. A téma fontosságát a szakirodalomban összefüggésbe hozták Fessler Ignácz a Hunyadi családról szóló történeti munkájával, ezt a festménykompozíciót pedig Czuczor Gergely „Hunyadi János halála” című 1837-ben írott versével.
A vers szerint a haldokló Hunyadi János gyermekeit és hazáját barátai gondjaira bízza.
A Schmidt József által megfestett jeleneten még nem szempont a historizáló archeológiai hűség. Hunyadi János barokk templom belsejében, baldachinos barokk oltár előtt fekszik hevenyészettfekhelyén. Mögötte hatalmas zászló takarja el csaknem teljesen az oltárt, erre emeli esküre egyik kezét egy szakállas idős vitéz, aki jobbjával Hunyaditól búcsúzik.
Mögötte több térdelő és álló nemes alakja látható. Hunyadi vállára borulva zokog egy ifjú, akiben Mátyást sejthetjük, lábánál pedig László térdel.
A kép jobb oldalán az ősz Kapisztrán János közeledik a kehellyel, mögötte két ferences szerzetes.
A kép előterében egy ősz hajú vitéz vigasztal egy másik gyereket.
A sokalakos kompozíció főhőse kétségtelenül a haldokló törökverő hős, aki történelmi tettei folytatására hívja fel utódait.
Ez a téma sokszor ismétlődik a korszak festészetében, de a képek egy része elveszett, e korszakból Schmidt József változata maradt meg.
A törökverő hős utolsó órái és búcsúja fiaitól és kapitányaitól szomorújáték szerű téma, de romantikája sajátosan magyar.
Hunyadi nem keleti despota, nem antik hős, hanem fővezérként is a haza egyszerű katonája, aki életével és halála előtti utolsó búcsúszavaival egyaránt példa az utókor számára.

6. kép – Kovács Mihály: A mohácsi csata után Perényiné eltemetteti az
                 elesetteket 1854
                 o.v. 38 x 53 cm. Eger, Dobó István Múzeum

A mohácsi csata témája az 1849-es szabadságharcra utaló célzattal  többször felmerül. Ilyen többször felmerülő aktualizált epizód, amelyet Kovács Mihály és Orlay Petrich Soma egyaránt megfestett, az a jelenet, amely az elesetteket férje holttestével együtt eltemető Perényi Péternét és kíséretét ábrázolja.
A festmény, amely több változatban, egészen a hetvenes évek elejéig elkíséri Kovács Mihály életútját, így lényegében a szabadságharcot követő nemzeti gyász gondolatkörében fogant, amelyet kissé naiv borzadállyal, a romantikus szellemű un. „vészképek” eszközeivel ábrázol a festő.

7. kép – Orlay Petrich Soma: Perényiné temeti a mohácsi halottakat
                1860-es évek. O.v. 48 x 81 cm, MNM
A középméretű kép csupán tanulmány lehetett egy nagyobb műhöz, amely soha nem készült el. Orlay sokkal több tudatossággal rendezte szimmetrikus kompozícióvá a jelenetet, mint Kovács Mihály, középpontjában az imádkozó Perényiné alakjával, aki Kovács festményén felemelt jobbjával ad jelt a temetésre, Orlaynál pedig mindkét karját magasba emelve sirat/imádkozik.
Lovasok, sírásók, szerzetesek és további gyászoló nők fokozzák mindkét képen a gyász hangulatát.
(*Kanizsai Dorottya Perényi Péter nádor felesége)
Elődeinél sokkal fejlettebb eszközökkel oldja meg feladatait a Bécsben tanuló Than Mór, aki hazatérve komoly falképfestői megbízásokat kap (*Nemzeti Múzeum, Vigadó), de emellett jelentős történelmi képeket is fest.

8. kép – Than Mór: Nyáry és Pekry elfogatása 1853
                  o.v. 138 x 213 cm MNG
c. képe a törökök által ostromolt szolnoki vár két hős kapitányának tragikus sorsát dolgozza fel mozgalmas, feszültséggel teli képszerkezettel és élénk vöröses tónusú színvilággal.
Than Mór tehetsége hamar feltűnt Bécsben. A bécsi iskolában megtanulta, hogy a történeti képen kisebb csoportokba kell rendezni a jelenlevőket és erőteljesebb gesztusokkal ki kell emelni a főalakokat.
Ösztönös tehetsége és festői érzéke megóvta attól, hogy mindezt
erőltetetté tegye. A festmény témája az 1553-ban lezajlott szolnoki csata. A törökök ekkor elfoglalták Szolnok várát és mind Nyáry Lőrinc, a várkapitány, mind társai életveszedelembe kerültek. A török harcosok egyike éppen lesújtani készült a félig már elzuhanó kapitányra, amikor a fővezér ezt megakadályozta. 
Than Mór 1860 és 1880 között többnyire Lotz Károllyal együtt dolgozott. A Vigadóban, a Nemzeti Múzeumban, az Operaházban és a Keleti Pályaudvaron ma is láthatók falfestményei.

9. kép – Than Mór: A mohácsi csata 1856
                  o.v. 200 x 400 cm. Kassa, Wychodoslovenské Múzem
Az 1850-es évek elejétől kezdve Than Mór történelmi festményei a barokk csataképek XIX. századi utóéletét jelentik. Than művészetének a mozgalmas cselekmény, a lendületes alakrajz és az ösztönös és tanult értékeket egyesítő színesség a legjobb jellemzője. Nincs más gondolati célkitűzése, mint a magyar történelem heroikus küzdelmeire felhívja a külföldi és a magyar kiállításlátogatók figyelmét.
Ez volt a célja az 1856-ban Párizsban festett igen nagy méretű vásznának is, amely a mohácsi csata csúcspontjának mozgalmas ábrázolása. A végsőkig vitézül küzdő hősöket ábrázoló festményen a király csak mint kíséretével távolodó menekülő van jelen.
A főhősök: Drágffy János zászlótartó (*országbíró), a Szűz Máriát a gyermek Jézussal ábrázoló fehér lobogóval, Szalkai László esztergomi érsek, Tomori Pál, a már életveszélyesen megsebesült fővezér, s mellettük a csata gomolygásában magyarok, törökök, közrendűek és nemesek láthatóak.
A Párizsban készült kép méreteit tekintve a művész legnagyobb ifjúkori vállalkozása.
Elnyújtott formátuma azt sejteti, hogy a művész valamilyen meghatározott építészeti környezetbe szánta művét. A festmény téglalap alakú síkjának két szimmetria tengelyébe rendezi el a művész a csoportokat, gondot fordítva a két oldalt a háttérbe vezető mozgásokra is. A függőleges tengely mentén helyezi el a zászlótartó igen szépen jellemzett égbe tekintő alakját. Előtte egy térdelő harcos kegyelemért könyörög a zászlón ábrázolt Szűz Máriához és a gyermek Jézushoz. 
A zászlóhoz egészen közel, kivont szablyával hófehér szakállú főpap küzd, az esztergomi érsek, Szalkai László. Jobbra az előtérben egy másik főpap (Tomori Pál kalocsai érsek) holttestét mentik vitézei. Egy hatalmas fekete sörényű lótól csaknem eltakarva látható a menekülő fiatal király és kísérete a háttérben. Vészjóslóan közeledik a magyarok felé a lófarkas zászló, tüzet okád egy ágyú. A festmény mégsem a halál, hanem a hősi küzdelem emlékképe.
__________________________________________________
Mohács
„Nemzeti nagylétünk nagy temetője Mohács” – írja Kisfaludy K. 1824- ben, de ekkor még egyetlen tömegsírt sem ismertek. Még a csata pontos helyét sem lehet tudni, az áldozatok számáról nem is szólva. 
A mohácsi csatához európai viszonylatban jókora hadsereg gyűlt össze, ám a csapatok jó része késett, nehezen találtak fővezért, és a hadurak vitáztak a követendő stratégián. Mindez máig feldolgozatlan tragédiával végződött. – írja a HVG.
Mit mondott Perényi Ferenc váradi püspök a csata előtt?
„A napot, melyen a csata lezajlik, - ha már egyszer így tetszett -, a Krisztus vallásáért a Tomori Pál vezetésével elesett húszezer vértanúnak kell majd szentelni”. - A török és a magyar katonai viszonyokat reálisan felmérő Perényi Ferenc váradi püspök mondta még a mohácsi csata előtt. És igaza lett, II. Lajos király seregének közel húszezer harcosa valóban ott maradt a csatatéren, köztük maga Perényi is.
A csatáról és az előkészületekről Brodarics István szerémi püspök írása tudósít minket.
A könyvek és a tanulmányok százai ellenére máig sem lehet mindent tudni, ezért késhegyre menő viták bontakoznak ki körülötte. A legjobb kútfő a már említett Brodarics krónikája, aki attól fogva, hogy elindult 1526 július végén a budai királyi udvarból, egészen a csatáig a történések tevékeny részvevője volt.
Napokra lebontva írta le az útvonalat. A teljes képet azonban saját tapasztalatból, nem tudta megírni, mert elsők között menekült el. A krónikájából tudni, hogy roppant nehezen gyűlt össze a magyar sereg. A királynak volt pár ezer katonája, voltak a főurak, főpapok és a megyék bandériumai, valamint a pápa és egyes uralkodók pénzén bérelt külföldi zsoldosok.
Mohácsra érve összejött 25-27 ezres sereg, ennek felerésze gyalogos katona volt, a lovasok között 3-4 ezer páncélos nehézlovas is akadt. Végig hordozták a véres kardot. Hiába számított ez a haderő európai léptékben nagyon jelentősnek, a csata kezdetére mintegy 10 ezer katona még úton volt (Szapolyai).
A magyar haddal szemben mintegy százezres török sereg állt kiváló tüzérséggel és 6-7 ezer főnyi, puskákkal felszerelt janicsárral. A felvonulás során végig gondot okozott, hogy a magyar seregeknek nem volt fővezérük. Ekkora haderő mozgatásában és harcrendbe állításában egyetlen magyar főúrnak sem volt gyakorlata. Szapolyai Jánost szánták vezérnek, de ő még úton volt, ezért Szapolyai György és Tomori Pál vették át az irányítást, de alapvetően Tomori határozta meg a csapatok helyét és a harc lefolyását is.
Brodarics leírta ugyan a mohácsi csatateret, ám máig nem tisztázott, hol folyt le pontosan az ütközet. Brodarics szerint egy domb oldalában fekvő falu, Földvár volt az, ahol a törökök megjelentek. A falu azóta elpusztult és a régészeknek máig sem sikerült ezt a helyet teljes bizonyossággal azonosítaniuk (*más nevek is felmerültek). A csata helyének meghatározására lehetőséget adna az, hogy tudjuk, a magyar sereg fele a helyszínen elesett, pár nappal később a szultán parancsára ott is temették el őket.
A szultáni napló szerint a szerdán lezajlott ütközet után szombaton „a ruméliai defterdár parancsot kapott, hogy az elesett gyaurok holttesteit szedesse össze és egy helyen temettesse el”. Vasárnap „húszezer gyalogos és négyezer páncélos magyar temettek el” (a számok sem azonosak).
A kutatások ellenére ezeket a tömegsírokat eddig nem találták meg, pedig nem lehetnek túl mélyen, mint azt a mohácsi emlékhelyen előkerült sírok bizonyítják.
Először az 1950-es évek elején véletlenül fedeztek fel öt tömegsírt, mintegy kétezer halottal. Majd a mohácsi emlékhely kialakításimunkálatainak megkezdésekor került elő még néhány sír. Többet viszont később sem találtak.
Ezekben a sírokban azonban nem a csata helyén eltemetett katonák nyugszanak, inkább a magyar tábort védőket vagy a szultán parancsára nyilvánosan kivégeztetetteket helyezték oda. Szulejmán mintegy kétezer foglyot helyben megöletett. Feltűnő az is, hogy eddig egyetlen török sírt sem találtak, pedig ők is ott temethették el a halottaikat.
A csata megkezdése is Tomori elhatározásán múlt. Egymást követő három nap csatarendben állt a magyar sereg, ám a törökök nem akartak rohamozni. Tudjuk, hogy augusztus 29-én, amikor csak a törökök egy része érte el a mohácsi síkot, Tomori úgy döntött, hogy elindul.
Az első roham sikeresnek tűnt, ám valószínűleg csapda volt, mert a törökök valójában rávezették az ágyúkra a magyarokat. Közben a török sereg többi része is elfoglalta helyét. A magyarok közül sokan menekülésre fogták a dolgot.
Ott halt meg a főpapok fele, köztük az esztergomi és a kalocsai érsek és számos magyar főúr Szapolyai Györgytől Drágffy János országbíróig. A csatát a király halála tette végzetessé (*húsz éves – utód – ne vegyen részt). A csata reggelén „a nádor elővezette a királyt”, felvonultatta a hadsereg előtt, beszédet mondott és kijelentette, hogy „a hazáért, Krisztus szent vallásáért, hitveseikért és gyermekeikért a végsőkre, a halálra is el van szánva”.
Biztos, ami biztos, testőrcsapatot rendeltek a király mellé. A testőrcsapat vezetői között volt a Gárdonyi Géza: Egri csillagok című regényéből ismert Török Bálint is. Őket azonban Tomori elvezényelte a tábort megtámadó török sereg ellen. Így II. Lajosnak csak pár embere maradt. Velük menekült a csata után, ám a mocsaras részen páncélostul a vízbe esett és megfulladt.
Pár héttel később az esetet túlélő egyik testőre visszament egy csapattal megkeresni és akkor már elhantolva találtak rá pár méterre attól a helytől, ahol meghalt. Az azonosítás után Székesfehérváron temették el.
(Festmény: Székely Bertalan: II. Lajos).
Szulejmán végigvonult az országon, elfoglalta Budát és ott tudta meg, hogy II. Lajos életét vesztette.

1526 szeptember 20-án kiüríttette a várost, nem hagyott benne helyőrséget, hanem elindult hazafelé, Mo-on pedig a trón megüresedésével kitört a polgárháború. 
[bookmark: _GoBack]A királyi címre pályázó Habsburg Ferdinánd osztrák főherceg és Szapolyai János erdélyi vajda küzdelme határozta meg a következő másfél évtizedet (Kettős királyság). És bár ma is szívesen hangoztatják, hogy Magyarország a kereszténység védőbástyája volt, voltak azért ott érdekes dolgok. Szapolyai János török segítséggel vette fel a harcot Ferdinánd ellen, sőt 1529-ben kézcsókra járult Mohácsnál a szultánhoz. Török Bálint pedig kifejezetten jó kapcsolatba került egyes török vezérekkel. 1540-ben például támogatásukkal védte meg Ferdinándtól Buda várát.

1541-ben azonban Szulejmán úgy határozott, hogy végleg aug. 29-ét teszi szerencsenapjává. Nem véletlenül: 1521-ben ezen a napon foglalta el Nándorfehérvárt, 1526-ban pedig szintén ezen a napon győzött Mohácsnál.
1541 aug. 29-én letartóztatta addigi magyar szövetségeseit, köztük Török Bálintot, elfoglalta Budát és a magyar királyság fővárosa és az ország területének jó része közel másfél évszázadra a töröké lett.
__________________________________________________
	
Az 1850-es években a bécsi akadémián felnőtt az a magyar festőgeneráció, amelynek tagjai kellő technikai tudással rendelkeztek ahhoz, hogy a történelmi témát kiemeljék a biedermeier, illusztratív felfogásból. (Akadémikus előadásmód, historizáló romantika).
A történelmi festők a szabadságharc leverését követően a szimbolikus ábrázolás összes lehetőségét felhasználták, hogy tovább éltessék az 1848- as eszméket. Festőink nem is titkolták az a szándékukat, hogy műveikkel a közvéleményt érzelmi eszközökkel kívánják befolyásolni. Sikerüket a legszemléletesebben a közönség reagálásai bizonyítják, nevezetesen a közadakozások, amelyek révén ezek a művek közgyűjteményekbe kerültek.
A történelmi festészet hatékonyságának egyik alapfeltétele a tematika, téma és a stílus összehangolásának szem előtt tartása. A legkedveltebb témák közé tartozott a török és a Habsburg-ház elleni függetlenségi harcok felidézése.
Az érzelmileg árnyalt művészi megjelenítést segítették a fény-árnyék effektusok, a kontraszthatások, a kompozíción belül a kiemelés, a tömörítés, a drámai szituáció megválasztása és a sokoldalú pszichológiai jellemzés alkalmazása.
A legfontosabb azonban az a körülmény volt, hogy a század közepére felnőtt egy külföldi akadémiákon tanuló festőnemzedék, amelynek tagjai mindezt a nyugat-európai képzőművészet színvonalán meg is tudták valósítani.
A korszak és e műfaj kétségtelenül legnagyobb egyénisége Madarász Viktor volt, aki közel húsz évig élt és dolgozott Párizsban.
10. kép – Madarász Viktor: Zách Felicián 1858
                    o.v. 152 x 112 cm. MNG
Az 1858-ban készült Zách Felicián c. festményén úgy értelmezi az akadémikus előadásmód követelményeit, hogy két nagyon világosan jellemzett szereplőt kell egymás mellé állítania. Zách Felicián és a királynő rokona által elcsábított lányának története egy szomorú fiatal lány és egy háborgó szenvedélytől fűtött idős ember kettőse.
A téma melodramatikus családi vonatkozásait talán megsejthették a párizsi kiállításnézők is. A kép egzotikumát fokozta, hogy a szereplők különös történeti jelmezekben jelentek meg, és szemmel láthatóan egy távoli ország valamikori polgárai voltak. (*1330-ban Zách Felicián sikertelen merényletet kísérelt meg I. Károly Róbert magyar király ellen).
Madarász nemcsak történelmi, de irodalmi művek illusztrálására is vállalkozott ebben a festményben. Petőfi Sándor és Arany János egyaránt felidézte a XIV. században a Károly Róbert udvarában lezajlott eseményt.

A történetet Madarász a historizáló romantika eszközeivel dolgozta fel. Azt a jelenetet ábrázolta, amikor a leány bevallja atyjának, hogy a királyné rokona elcsábította. A képen apa és lánya kettőse díszes ruhába öltözött, gazdagon felékszerezett szereplőkkel lejátszott színpadi jelenet.
Az atya elkeseredetten és bosszúvágytól fűtve mennydörög, a leány pedig teljesen összetörve zokog. A festményen a külső és belső fényviszonyok érzékeltetésével is foglalkozott a festő. 

Egy évvel később, 1859-ben, a nemzetközi művészeti életbe mindenáron betörni akaró Madarász már hatásosabb kompozícióval kísérletezik - sikerrel.
A kép témája az V. László által kivégeztetett Hunyadi László siratása. A képhez több vázlatot is készített. Nézzünk erről egyet.
11. kép – Madarász Viktor: Vázlat a Hunyadi László siratása c.   		        kompozícióhoz
                   o.v. 34 x 48 cm.

A Hunyadi László siratását nem volt nehéz témául választani az 1850-es években. Hiszen ekkor már többször bemutatták Erkel Ferenc: Hunyadi László c. operáját és évek óta ismerték Petőfi Sándor Hunyadi Lászlóról szóló balladáját. Mégis a magyar festészetben szokatlan volt a téma. A vázlat már felmutatja a kép fő motívumait: oltár előtt, földön fekve, fehér lepellel letakarva fekszik a holttest. Lábánál a két összeölelkező gyászoló nő térdel. Meghökkentő, hogy a fő motívumok közé kerül a kép sötétségét bevilágító két hatalmas gyertyatartó és gyertya. 
Nézzük a Madarász fő művének tartott végleges képet.
12. kép – Madarász Viktor: Hunyadi László siratása
                   1859. o.v.
                   243 x -312 cm. MNG
Hunyadi László 1431-1457
Hunyadi János elsőszülött fia. Neveltetéséről Vitéz János gondoskodott. A hadviselést apja mellett tanultam meg.
Apja 1456-os halála után ő lett a Hunyadi párt feje. (Apja a nándorfehérvári csata után pár héttel pestisben meghalt.) Magyar főúr, horvát bán.
A XV.  századi történelem egyik legtragikusabb sorsú alakja, akinek kivégzése a Hunyadiak és a Gara és Cillei ligák közötti hatalmi harc csúcspontja.
Hunyadi János halála után V. László király Cillei Ulrikot tette meg főkapitánynak. Nándorfehérváron 1456. novemberben Cillei és Hunyadi László között konfliktus alakult ki, amelynek a végén Hunyadi és hívei megölték Cillei Ulrikot.
V. László hamis ígéretet téve megküldte a büntetlenségről szóló esküjét Hunyadi Lászlónak. 1457 márciusában azonban Budára csalta a Hunyadi testvéreket, ahol elfogatta őket.
1457. március 16-án a budai Szent György téren fejezték le Hunyadi Lászlót. A legenda szerint a hóhér háromszor is mellé ütött, így a szokásjog alapján kegyelem járt volna neki, de a király parancsára kivégezték.
Kivégzésre hatalmas felháborodást váltott ki és hozzájárult ahhoz, hogy V. László váratlan halála után Hunyadi László öccsét, Mátyást válasszák királlyá.
Alakját Erkel Ferenc híres operája és számtalan romantikus képzőművészeti alkotás is megörökítette.

A végső változaton a helyszín konkrétabbá válik: a bejárattal, ablakokkal jelzett helyiség egy gótikus kápolna.  Madarász nem sokat törődik az archaizálással, amikor a két gyertyatartó részletformáit és méreteit cseppet sem XV. századinak képzeli el, hanem a XVIII. századi iparművészeti tárgynak, hasonlóan a mennyezetről függő csillárokat. 
Hunyadi László lepellel letakarva, gyertyák között fekszik a gótikus kápolnában felravatalozva, anyja és menyasszonya gyászolja. A két nőalak gyásza lassú és méltóságteljes gesztusokkal fejeződik ki. A letakart holttest a pallossal és a menyasszonya által félénken odahelyezett, a hősöknek járó rózsakoszorúval, a csendesen gyászoló anya sötétből kivillanó arcéle a lehető legtökéletesebb formában dolgozza fel a század egyik nagy témáját, a hősi halált és a hősök felmagasztalását. Mogyarországon egyértelmű volt mind a történet, mind a hozzáfűzhető gondolatvilág, amit Berzeviczy Albert később így fogalmazott meg: „Nemcsak egy történeti esetet beszél el, hanem az emberi lélek kálváriáját és egy nemzet gyászos sorsát érezteti velünk. Ennek a magyar Pietának a magyar sors tragikuma a témája”.

Párizsban szintén megértették Madarászt, képének jelentését inkább a szabadságharcra fordítva értelmezték, mint a XV. századra. Olyan neves kritikus is írt képeiről, mint például Theophile Gautier. Az egyetemes emberi sorskérdéseken túl egy nép jelentkezését észlelték az európai festészetben, mely nemzeti tragédiáit festményekben megjelenítve „üzent” Párizsnak és Európának.
Festményéért megkapta a párizsi Szalon aranyérmét, kétségkívül jogosan. Madarász festménye hatásosabb mű előképeinél és rokonainál.
A kompozíciónak ezt az intenzitását már maga a művész sem tudta egyhamar megismételni. Ezen a művén megtalálhatók mindazok a tulajdonságok, amelyek remekművé emelik. A kompozíció drámaian szűkszavú, a színek a sötét-világos ellentétére épülnek.
A kép tökéletes szimbóluma a levert szabadságharc miatt érzett fájdalomnak.

Líraibb hangvételű a Zrínyi és Frangepán című képe.
13. kép – Madarász Viktor: Zrínyi és Frangepán Ferenc a bécsújhelyi
                   börtönben 1864
                   o.v. 65 x 81 cm. MNG

A kép a Wesselényi összeesküvés leleplezése nyomán vérpadra juttatott két résztvevőnek borongós, melankolikus hangulatú alkotással állít emléket.
A keresztény ikonográfiában Péter és Pál apostol mártíromsága előtti búcsúja ábrázolt hasonló témát, mint Madarász festménye. Ezt a témát sokan megfestették a XIX. század elején. Madarász Viktor a jelenet ünnepélyességében és a szereplők jellemzésében követi a szakrális előzményt, de meglassítja a cselekményt azzal, hogy a két főalakot az előtérben ülve helyezi el. Itt a búcsú beszélgetéssé változik, egy riadt ifjú és egy elszánt idősebb férfi párbeszédévé, amelyet a háttérben várakozó katonák és hivatalnokok még nem zavarnak meg akciójukkal.
A festmény így minden hiteles részlete mellett elsősorban színpadi színhelyet nyújt, ahol a főhősök hosszú dialógusban vallják meg egymásnak gondolataikat, érzelmeiket. A hazai közönségnek szánt igen erősen aktualizálható művek közül a legsikerültebb festmény, amely több változatban is elkészült. 

14. kép -  Art Pagony-tagok a kiállításon

                                                       II. (folyt.)
15. kép – Wagner Sándor: Dugovics Titusz önfeláldozása   1853   
	       o. v.  MNG

Wagner Sándor:
Székely Bertalan kortársa, a müncheni akadémia tanára volt. Ő is a liberális nemesi eszmék híve.
Történelmi képei közül Dugovics Titusz azt a jelenetet ábrázolja, ami a csatát eldöntötte. A zászlót levenni akaró törököt magával együtt a mélybe rántotta. Titusz hős önfeláldozásának ábrázolásával a hazaszeretet, a küzdeni akarás szimbóluma.

A magyar történelmi festészet másik jelentős csoportját a müncheni iskolázottságú művészek alkotják. Közülük az egyik legjelentősebb Székely Bertalan. Képei néhány mű kivételével itthon keletkeztek és forrásuk a nemzeti liberális történelemszemlélet, az 1848-as eszmékhez való kitartó ragaszkodás volt.
Festményeinek hangvétele Madarászhoz képest sokkal líraibb és a mondanivaló olykor meditáló, filozófiai elemekkel gazdagodik. Első 1861- ben még Münchenben festett fő műve: II. Lajos holttestének  megtalálása 1860-ból. 
A mohácsi csatában elesett királyunk tragédiája itt is a közelmúlt eseményeire utal, nem annyira drámai, mint inkább melankolikus, borongós hangon. Itt is a nemzethalál gondolata fogalmazódik meg, de líraibb, pszichikai megjelenítés, a jellemzés eszközeit felsorakoztató előadásmódban.
16. kép - Székely Bertalan: II. Lajos holttestének megtalálása (II. Lajos a 	      Csele patakban)  1860
	      140x181 cm    MNG
Székely Bertalan sok vázlat és előtanulmány után festette meg ezt a nagyméretű és igényes festményt, amelyet mint 1862-ben Eötvös Józseffel való levélváltása jelzi, a Nemzeti Képcsarnok egyik fontos művének szánt.


A festményen az a pillanat jelenik meg, amikor megtalálják a fiatal király, II. Lajos holttestét és kiemelve a patak vizéből, döbbenten szemlélve tisztelegnek előtte az országnagyok és közvitézek. Székely nem törekszik sem túlságos érzelmességre, sem a halott ábrázolásában valamilyen eltúlzott naturalizmusra. Megelégszik azzal, hogy nagyon sápadt, de eszményien szép halottnak mutatja be a fiatal királyt, akit finom fehér selyem lepelbe burkoltan emelnek ki hevenyészett sírjából. 
A tisztelgők között már nincsenek lármásan sirató nőalakok, mint a téma korábbi ábrázolásain, hanem három egyszerű, de rangjához méltóan öltözött főnemes és három közember szerepel, utóbbiak közül kettő a holttest kiemelésében segédkezik, egy pedig a távolabbi kíséretnek integet. A festményen az előtérben gazdagon és valószerűen van részletezve a felbolygatott föld és a növényzet.

17. kép - Székely Bertalan: Egri nők 1867
	    226 x 176 cm
	    MNG
A kiegyezés évében készült az Egri nők című festmény, amely a török ellen küzdő várvédők maroknyi csapatának hősiességét, bátor önfeláldozását éppen áll akkor állítja a magyarság elé példaként, amikor a politikai vezérfonal a kiegyezés, a békekötés. A szimbolikus jelentéstartalom talán e műnél teljesedett ki leginkább, mivel a kép a mai napig a hazaért való önfeláldozás élő jelképe.
Székely Bertalan nagyméretű történelmi festménye valósággal nemzeti „fogadalmi” képpé tökéletesedett az egri nők kompozíciója. A festő minden részletében kibontja a jelenetet és emellett mégis megőrzi a főalak eszmei kiemelését, akit ünnepélyesen komoly arckifejezéssel és végsőkig elszánt, megfeszülő izmokkal ábrázol. 
A várfal, ahol már csak három asszony küzd, teljesen nyitott az ellenség számára. A várfalon a férje karját fogó monumentális nőalak mellett még két asszony látható, akik közül az egyik nagy lendülettel támad, a másik félve fogja a kövekkel teli kosarat. A törökök első sora hátrafelé zuhan, de a második sor tovább igyekszik felfelé a várfalhoz támasztott létrákon. A festő nagy tudatossággal a dráma tetőfokát ábrázolja, amikor még nem dőlt el semmi, de a szinte groteszkségig túlfokozott arckifejezésekből és gesztusokból látható, hogy a várat védő asszonyok nagyobb lelki elhatározással küzdenek, mint a támadók.
Több mint egy évtizedig készült az Egri nők című festmény, a kétségbeesett küzdelem ábrázolásából, az emelkedett áldozathozatal szinte brutális megjelenítéséig jut el.
A példa a férjük mellett küzdő egri asszonyok törökök elleni harca, a vár védelmében nyújtott aktív részvétel.
A témának vannak egyetemes művészeti párhuzamai. Ide sorolja Delacroix: A szabadság vezeti a népet című képét. Székely monumentális festményein azonban tudatosan kerüli azallegorikus megjelenítést, nála a döntő a konkrét történelmi pillanat.
(Mindkét képe –Dobozi és az Egri nők- a már szóba került gyűjtések útján került a Nemzeti Múzeumba, a Kraft képhez hasonlóan.)
18. kép - Székely Bertalan: V. László és Cillei Ulrik  1867
	     123 x 222 cm
	     MNG
Első vázlata 1861-ből való. Ezen a vázlaton félig fekvő, félig ülő helyzetben jelenik meg a fiatal király, a Hunyadiak ellen fellépő V. László. Elmélyülten figyel a táncolókra, miközben poharát kinyújtja, hogy a pohárnok töltsön bele, akinek „hű csehe egyben már tölti is a mérget. 
A végső változatban megváltozik a téma feldolgozásának módja is. A fiatal király táncosok, zenészek játékában gyönyörködik, elmerül a földi élvezetekben, miközben a gonosz tanácsadó, az Erkel Ferenc operából ismert „cselszövő” mindenféle rossz cselekedetre veszi rá a hazája és a Hunyadi család ellen. A falról a régi királyok figyelik aggódva a jelenetet, a királyi udvarban pedig csak az udvari bolond, a csörgősipkás bohóc gondterhelt.
Az egységes közös fényben úszó jelenet megejt szépségével, ugyanakkor rossz sejtelmekkel tölt el. A kép a Hunyadiak korát idézi. Ezúttal a befolyásolható, gyenge akaratú, idegen királyt, V. Lászlót, a saját hatalmi céljaira felhasználó főúr Cillei és környezete szolgáltatja a témát.

Székely Bertalan nem titkoltan haláláig az 1848-as eszme híve maradt és soha nem tudott megbarátkozni a kiegyezéssel. 
(Erkel operája, Gyurkovics Mária, Arany János V. László című verse, V. László látomása Mátyás Prága).

19. kép - Székely Bertalan: Dobozi és hitvese  1861
	      133 x 155 cm
                MNG
Ezt a témát a kor több festője is megfestette, pl. Madarász Viktor. Székely Bertalan vázlatok sokasága után festi meg az általa eszményinek érzett Dobozi történetét, vonalban, foltban, színben egyaránt tökéletességre törekedett.
Dobozi és hitvesének egymás mellé rajzolt, festett alakja formai és színbeli egységgé válik. A lélektani ábrázolás mélységét a motívum kiválasztása segíti, amelynél nem a menekülésre, hanem a halál előtti pillanat megjelenítésére koncentrál.
A hősi halál tudatos áldozatának vállalóit festi meg az 1850-es évek végétől tervezett és 1861-ben befejezett Dobozi és hitvese című festményén, amelyen már nem a mozgalmas menekülés motívuma dominál, mint a század eleji kismesterek festményein, hanem a dráma tragikus hőseinek ábrázolása.
A székesfehérvári nők vásárolták meg a képet 1862-ben a Magyar Nemzeti Múzeum számára.

20. kép - Liezen-Mayer Sándor: Erzsébet és Mária királynő Nagy Lajos 	       sírjánál    1864
	       77 x 65 cm
                 MNG
Liezen-Mayer Sándor győri származású festőművész Bécsben, majd Münchenben tanult Piloty osztályában. Az Erzsébet és Mária királynő Nagy Lajos sírjánál című képe példa arra, hogy a magyar történeti festészet művelői igen gyakran történeti források leírásai alapján képzeltek el egy-egy jelenetet a múltból, a forrást nem szó szerint követve, hanem az esemény következményeit is sejtetve. 
Liezen-Mayer Sándor ehhez a képhez Túróczi János krónikáját vette alapul. A krónikás elbeszélése szerint Kiss Károly koronázásakor Székesfehérváron „jelen vannak a királynők is”, azaz Mária királynő és anyja, Erzsébet, Nagy Lajos özvegye. „Ezek előbb a szent oltárokat járják körül, majd Lajos király kápolnájában lépnek be. Amikor megpillantják a kegyes király márványszobrát szívük, csaknem meghasad és a hideg követ átölelve sokáig csókolgatják a szomorú képmást”
A festményen a két gyászoló nőalak látható. Az egyik a homlokát a síremlék sarkára hajtva teljesen elmerül bánatában. A másik, aki a kápolnából  figyel, Erzsébet, Nagy Lajos özvegye döbbent tekintettel érzékeli a helyzetet.
A festő a magyar történelemből azt a hanyatlás kezdetét jelző korszakot idézi fel bemutatkozó festményén, amikor Nagy Lajos király, az erős uralkodó halála után pártütés, zűrzavar támad és amikor a király utódai, felesége és lánya nem tud mást tenni, csak keservesen sírni az uralkodó sírjánál saját sorsuk és a hanyatlás kezdetei miatt. Miközben látszik a kápolna ajtaján túl az új király - szerintük trónbitorló- fényes külsőségek közötti koronázása.
A festmény elegáns formaadásával, sötét és színes foltjainak bravúros ellentétével az akadémia vezető mesterének, mestereinek, elsősorban Pilotynak az elismerésére pályázik. (Bemutatkozó festmény.)

21. kép - Than Mór: Ónodi országgyűlés  1864
	      131 x 174 cm
	      Budapest Parlament

22. kép - Madarász Viktor: Ónodi országgyűlés  1879
	      186 x 263 cm
	      Debrecen, Déri Múzeum

Mindkét képen középen Rákóczi Ferencet látjuk és a kihúzott karddal hadonászókat. Mi is volt ez az ónodi országgyűlés? A Révai Nagy Lexikonban a következőket olvastam:
„Ónodi országgyűlés:
A magyarországi rendeknek az az országgyűlése, melyet 1707 május 31- június 22-ig a Borsod vármegyei Onod vára a közelében, a körömi fennsíkon tartottak, II. Rákóczi Ferenc jelenlétében. Ennek egybehívására a császáriakkal folytatott béke alkudozások meghiúsulása szolgált okul, és már az első tárgy, a hadisegély kérdése is heves vitára vezetett.
A kongó pénz (libertás) ügyének tárgyalása közben Bercsényi szóba hozta Turóc vármegyének körlevelét (1707. január 31.), melyben a vármegyéket arra szólította fel, hogy összefogva vessenek véget a belháborúnak, melyet egyesek magánérdekből szítanak. Rákóczi felszólított a Turóc vármegye jelenlévő követeit, Rakovszky Menyhértet, és Okolicsányi Kristófot, bizonyítsák be, hogy a beszedett adót a saját és nem a haza céljaira fordította. 
A felhívottak védekezni igyekeztek, de minden szavuk csak olaj volt a tűzre, mert állításukat lényegében fenntartották. Erre Bercsényi kardot rántott és annak fokával Rakovszky vállára sújtott, Károlyi Sándor pedig a kardja élével ejtett rajta súlyos sebet. A turóci követek szaladni kezdtek, de Rakovszkyt nyomban összevagdalták és meztelen holtestét kitették a mezőre, a több sebből vérző Okolicsányit a fejedelem francia katonái elfogták, s harmadnapon a gyűlés ítéletéből, előbb tüzes vassal kínozták meg aztán fejét vették.
A gyűlés legfontosabb napjai június 13-a volt, amikor maga Rákóczi azt a propozíciót tette, hogy a rendek az ország romlására törő ausztriai ház uralmát megszűntnek nyilvánítsák és I. József magyar királyságáról abrenunciációt tegyenek. Ekkor mondta Bercsényi gróf gyújtó beszédét, mely az emlékezetes Eb ura fakó! kiáltással végződött, amire a rendek törvényben iktatták az elszakadást Ausztriától.
Az I. Józsefhez hű maradt magyarok nevében a nádor Eszterházy Pál herceg tiltakozott az ónodi végzés ellen és a külföldi államokhoz intézett kiáltványában semmisnek jelentette ki azokat.

23. kép - Barabás Miklós: A Lánchíd alapkő letétele  1879
	        275 x 397 cm
	       MNM Arcképcsarnok
Eredendően nem történelmi kép, hiszen az esemény idején készült. Ma,
150 év múlva már történelmi képpé vált.

24. kép - Benczúr Gyula: Hunyadi László búcsúja  1866
	       146 x 120 cm
	      MNG
A század utolsó harmadának legkiválóbb művész egyénisége Benczúr Gyula, Piloty tanítvány, 1866-ban Münchenből küldte haza korai művét, A Hunyadi László búcsúját, amely talán a leglíraibb, legfestőibb megfogalmazása a kedvelt Hunyadi témának. 
Benczúr Gyula 20 éves volt, amikor első jelentős történelmi képét, a Hunyadi László búcsúját megfestette.

25. kép - Benczúr Gyula: Vajk megkeresztelése  1875
	       89 x 114 cm
	       MNG

Igazi hangja azonban csak 1875-ben a Vajk megkeresztelése című monumentális vásznán csendül meg. A kép témája azt a folyamatot szimbolizálja, amely lehetővé tette az ország számára a keresztény Európához való csatlakozást. Itt már tökéletesen érvényesül Benczúr bravúros festői tudása, az ünnepélyességet hangsúlyozó kompozíció, a pazar színek használata, valamint a rá igen jellemző anyagfestés.
A Vajk megkeresztelése című műve az első, amely a pogány magyarokat és térítőiket egymás mellé állító drámai megfogalmazásával megnyerte a magyar kormány nyilvános történeti pályázatát. 1875-re pedig elkészült a téma végleges megoldása. Ezen a festményen több uralkodó jelenlétével reprezentatív jelenetté alakul a keresztelés.
Az előtérben térdel a meztelen válláról leeresztett vörös palástban a fekete hajú fiatal Vajk, akit a káprázatos egyházi ruhában öltözött Szent Adalbert keresztel meg.
Benczúr az anyagfestéssel és a gesztusok ünnepélyességével oldotta meg a jelenetet.

26. kép - Benczúr Gyula: Budavár visszavétele
	        1885-1896
	        356 x 705 cm
	        MNG
Az előbbi képnél felsorolt erények még fokozottabban érvényesülnek a Buda visszafoglalású című műben. A mester még 1886-ban, a vár visszafoglalásának 200. évfordulója alkalmából kapta a megbízást, de csak 10 évvel később, a millenniumi ünnepségekre készült el vele.
A mű az egész magyar történelmi festészet legmonumentálisabb alkotása, amely egyúttal a dualizmus államrendszerének és politikai ideológiájának látványos, reprezentatív ünneplése. A festmény a millennium idején az osztrák- és magyar történelem összefonódó szálait hívatott reprezentálni. Buda visszafoglalása a töröktől Lotaringiai Károly és Savoyai Jenő 1686 és 1697-ben végrehajtott nagy haditettei, az osztrák császárság és a magyar királyság közös történelmének pozitív eseményei, a Buda visszafoglalása és a győztes zentai csata.
Több, mint tíz évig tartott, amíg Benczúr első vázlatából ez az óriási méretű festmény elkészült. Rajzok sorozatában dolgozta ki a festmény összes fontos részletét.
Tudta, az a feladata, hogy kellő méltóságban mutassa be a fővezéreket és egyenlő súllyal ábrázolja a budai várva való bevonulás diadalmenetében a várat visszafoglaló osztrák és magyar katonákat.
A török halottak és sebesültek- köztük a budai pasa- szintén a haditett nagyságát jelzik a festményen.
A budai várpalota előtt látunk egy gyönyörű lovas szobrot, az egyik legszebbet a lovas szobrok közül, ez Savoyai Jenőt, Buda visszafoglalóját ábrázolja.

27. kép - Róna József: Savoyai Jenő lovas szobra
	        1899
A lovas szobor nem ide készült, hanem Zenta rendelte, de végül nem tudta kifizetni. Ferenc József támogatásával megvették és a Budavári Palota előtti teraszon áll. 1900-ban avatták fel.
A zentai csata emlékére is készült egy óriási 7 x 4 méteres festmény 1895- ben. Eisenhut Ferenc festménye. Jártunk Zentán is, ahol egy emlékmű is áll a csata emlékére.

28. kép - Zichy Mihály: A démon fegyverei (A rombolás géniuszának 	           diadala) 1878
	           447 x 550 cm
	          MNG
A vérvörös alkonyi égbolt előtt viharfelhők közé emelkedik széttárt szárnyakkal és karokkal a démon és ahol megfordul, pusztulás, halál, gonoszság uralja az emberiséget. 
Zichy Démona konkrét és aktuális politikai eseményekben mutatja meg hatalmát: az orosz cári hatalom a törökökkel, bolgárokkal folytatott háborúban, a porosz- francia háborúban és a párizsi kommün bukásában. A hatalmas mű mégsem történeti festmény, hanem gondolati, bölcseleti alkotás, allegória.
Német és francia katonák koponyái felett trónol a pápa, aki szintén segíti a vérontást. Mögötte a sugárzó fény Krisztus alakja. Krisztustól balra látható a német császár, lábánál III. Napóleon letiport teste. 
A kép bal oldalán egy orosz nagyherceg és két török harcol. Mögötte II. Sándor cár látszik, aki kettős kereszttel lelkesíti az oroszokat a törökök ellen. A gonosztettek felett a démon vonul el bagoly szárnyakon, egy gyönyörű nőt kísérve, aki gúnyosan csalogat magához egy fiatalembert, elhagyásra kényszerítve a földön fekvő feleségét és gyerekét. A kép mondanivalója a festő vallomása szerint a pusztítás diadala.
Zichy nemcsak festő, de gondolkodó, önálló politikai ítéletű művész volt. A történelem kérdéseit átfogóan, világviszonylatban ítélte meg. A kép konkrét utalásokat tartalmaz a krimi háborúra, a porosz- francia háborúra, a párizsi kommün bukására. Az uralkodók gyilkolva és gyilkolásra buzdítva jelennek meg, mint a német császár és az orosz cár.
Az egyházfők is a gyilkolás pártolói, az egyszerű emberek szenvedésének, halálának előidézői.
A kép nem aratott sikert 1878-ban a párizsi kiállításon és az 1878-as pesti kiállításán sem. A festmény pedig megfigyelésre érdemes, egy arisztokratikus, független szellem monumentális allegóriát készített benne. 
29. kép - Than Mór: Attila lakomája    1870
	                176 x 255 cm
                          MNG
30-32. kép - Feszty Árpád: részletek A magyarok bejövetele c. 			    körképből     1892-1894 között
		    Árpád és vezérei – A táltos – A fehér ló feláldozása
		    Ópusztaszer
33-36. kép - Munkácsy Mihály: Honfoglalás    1893
	              459 x 1355 cm
	              Budapest Parlament
	              MNG

Amikor Munkácsy Bécsben a Kunsthistorisches Museum mennyezetének megfestésére megbízást kapott, egyszerre Magyarországon is aktuálisnak érezték, hogy monumentális feladattal bízzák meg. Az Országház részére rendelték meg ezt a jelenetet, amelyet- a mester vázlatai nyomán- részben tanítványai kiviteleztek.
A mű első, a festő által adott címe Árpád volt. Munkácsy a kor romantikus történelem szemléletével élte át a honfoglalást. A festményen a főhős a fehér lovon ülő Árpád vezér, aki ujjongó kíséretével együtt fogadja az elfoglalt és új országgá szervezni kívánt föld lakóinak ajándékát. (föld, víz…)
Az idős és beteg Munkácsy nem értette, hogy a századvég nemzetiségi ellentéteinek korában miért fogadták ellenérzéssel harmonikusra tervezet monumentális kompozícióját, amelyben egy minden népével és nemzetiségével kiegyezett Magyarország vágyképe fogalmazódott meg.
 A kép 13,5 méter hosszú és mi csak ezt a központi jelenetet ismerjük. Nem volt problémátlan a parlamentben való elhelyezése sem. Steindl Imre a terem stílusát nem tartotta a képpel összeegyeztethetőnek. Amit mi szerencsésen láthatunk, azok a Szegeden lévő vázlatok. Munkácsy Mihály képének szén és színvázlata a szegedi Móra Múzeum gyűjteményének része. Szeged városa vette meg Munkácsytól a színvázlatot. Nem volt befejezve a festmény, az alkotó ígéretet tett a befejezésre, viszont szifilisz betegséggel küzdött, megbomlott az elméje, így nem tudta befejezni a festményt. A város Munkácsy özvegyével megállapodást kötött, hogy noha nincs befejezve a festmény, mégis megveszik. Vigaszdíjul az özvegy a szénvázlatokat is odaajándékozta a városnak. Érdemes minden alkalommal megnézni, ha a múzeumba megyünk.
Munkácsy Honfoglalás című festménye és Feszti Árpád Magyarok bejövetele című körképe a magyar millenniumi művészet két legmeghatározóbb 19. század végén született alkotása. Bár mindkettő műgyűjteményi szempontból felbecsülhetetlen értékű és ugyanazt a történelmi fordulópontot ábrázolja, céljukban, műfajukban, technikai megvalósításukban és esztétikai megközelítésükben gyökeresen eltérnek egymástól.
A Honfoglalás 4,58 x 13,5 méteres vászon, 1890-93 között keletkezett. Munkácsy Párizsban festette. Stílusa historizmus, realizmus. 1890-ben kapta a megbízást a magyar kormánytól, hogy a készülő Országház számára fessen egy monumentális történelmi képet a  honfoglalásról a közelgő 1896-os millenniumi ünnepségek alkalmából.
Tisza Kálmán miniszterelnök és a kormány nem írt ki pályázatot, hanem a feladattal a kor legünnepeltebb, nemzetközileg is elismert magyar festőjét, a Párizsban élő Munkácsy Mihályt bízták meg 1890-ben. 1893-ra kellett befejezni a képet a megállapodás szerint. Tiszteletdíja pedig a korszakban elképesztő összegnek számító 100 ezer Ft volt.
A megbízatás kezdetben komoly szakmai és politikai vitákat váltott ki. A téma kiválasztása sem volt egyszerű. A kormány eredetileg azt a jelenetet kérte, amikor Árpád vezér szövetséget köt a törzsfőnökökkel, azaz a vérszerződést Pusztaszeren. De: Munkácsy végül a béke és a hódoltatás pillanatát választotta, azt a jelenetet, amikor Árpád és a magyar törzsfők fogadják a Kárpát medence őshonos népeinek hódolatát.
A festmény nem csatát ábrázol, Árpád fehér lovon ülve fogadja a meghódított népek- szlávok, avarok hódolatát és ajándékaikat, föld, víz.
A kritikusok és történészek aggódtak, a Párizsban alkotó Munkácsy nem ismeri eléggé a honfoglalás kori magyar viseleteket és fegyverzeteket. Munkácsy rendkívüli alapossággal látott munkához párizsi műtermében. Több száz vázlatot és olajtanulmányt készített. Modellként párizsi barátokat, magyar arisztokratákat, sőt politikusokat is felhasznált. Árpád fejedelem alakjához pl. Jankovich Béla gróf szolgált modellül.
A hatalmas vászon megfestéséhez hatalmas műtermet kellett bérelnie és hatalmas állványzatot is igényelt.
A kép fogadtatásáról itt másképpen írtak, mint előzőleg mondtam. A párizsi bemutató 1893-ban volt. A kép elkészülte után először Munkácsy párizsi műtermében állították ki, ahol a francia művészeti elit és a közönség is elragadtatással fogadta.
Amikor a kép Budapestre érkezett a Műcsarnokban állították ki. A millenniumi lázban égő fővárosban több százezer ember váltott jegyet, hogy megcsodálhassa. Mivel az Országház építése elhúzódott, a festmény csak az 1900-as évek elején került elhelyezésre a Parlamentben, ahol a Munkácsy terem dísze.

Munkácsy és Feszty alkotása között a legfőbb különbség a műfajban és a szemléletmódban, az esemény megközelítésben rejlik. Bár mindkettő a millenniumi ünnepségekre készült a 19. század végén, mégis teljesen eltérő művészi koncepciót képviselnek.
Munkácsy Mihály képe /35. kép):
- Hagyományos, sík felületű, historizáló, táblakép festmény. A néző   	kívülről, egy kereten át szemléli a jelenetet.
	A kép 4,58 x 13,55 m, 62 m2
- Békés, diplomáciai pillanatot ábrázol. Árpád fehér lovon ülve fogadja a 	Kárpát medencei népek hódolatát, és ajándékait.
- A kép lélektani élességű, zárt kompozíció, az alakok, főleg az 	arckifejezések egyéni drámát hordoznak.
-  Az Országházban a képviselők üléstermébe szánták. Ma a Munkácsy
	teremben van.
Feszty Árpád képe (32. kép):
- 360 fokos panorámakép. Körkép terepasztallal. A néző a kép 	közepén 	állva az események részesének érzi magát.
	15 x 120 méteres, 1800 m2, 30 x nagyobb
- A kép dinamikus katonai eposz. A Kárpát medencébe való vonulás, harc,  	táborozás és áldozat 	bemutatása hat összefüggő jelenetben.
- Monumentális tömegjeleneteket látunk, ahol a táj szépsége és a vonuló  	tömeg lendülete a hangsúlyos.
-Egy kifejezetten látványos panoptikum, ami eleve látványosságnak 	készült. Az emlékpark rotundájában van.

Összegzésül elmondhatom, hogy Munkácsy egy mély, politikai, diplomáciai üzenetet megfogalmazó történelmi tablót alkotott a békés hatalomátvételről. Míg: Feszty Árpád egy sodró lendületű, élményszerű, hősi eposzt festett meg.
Még a 20. században is születtek történelmi festmények. Nézzünk meg ebből kettőt:
37. kép - Benczúr Gyula: Mátyás király fogadja a pápa követeit 1915
	        203 x 435 cm
                   MNG
A Millenniumi emlékműnél Mátyás szobra alatt is ez az esemény látható.
38. kép - Benczúr Gyula: Mátyás király bevonulása Budára  1919
	         203 x 435 cm   - MNG
Befejezésül javaslom a MNG állandó kiállításának történelmi festményeit megnézni, hiszen az ilyen témájú képek többsége itt látható.

Hódmezővásárhely, 2026. szeptember
Szilágyi Klára
